b'\n_START_ARTICLE_\nScutul preocular\n_START_PARAGRAPH_\nScuturile preoculare sau preocularele (Scuta praeocularia) numite \xc8\x99i scuturi preorbitale, sunt solzi situa\xc8\x9bi simetric pe laturile capului la \xc8\x99erpi \xc8\x99i care m\xc4\x83rginesc partea anterioar\xc4\x83 a ochiului. \xc3\x8en partea superioar\xc4\x83, preocularul este \xc3\xaen contact cu marginea anterioar\xc4\x83 a scutului supraocular \xc8\x99i/sau cu scutul prefrontal, excep\xc8\x9bional cu scutul frontal. \xc3\x8en partea inferioar\xc4\x83, preocularul se afl\xc4\x83 \xc3\xaen contact cu partea superioar\xc4\x83 a scuturilor supralabiale \xc8\x99i, eventual, cu un scut subocular. Anterior, preocularul poate fi \xc3\xaen contact cu scutul loreal c\xc3\xa2nd acesta exist\xc4\x83 sau cu scutul nazal \xc3\xaen absen\xc8\x9ba lorealului. Pe fiecare latur\xc4\x83 a capului exist\xc4\x83 unul sau dou\xc4\x83 preoculare (rar mai multe preoculare), dispuse unul sub altul, care sunt posterior \xc3\xaen contact cu ochii \xc8\x99i anterior cu scutul nazal sau scutul loreal.'